Elaborarea unor criterii sociale de atribuire pentru achiziționarea de echipamente și servicii informatice în Germania Obiectivul achizițiilor publice Dataport achiziționează echipamente și servicii IT pentru achizitorii publici din landurile germane Schleswig-Holstein, Hamburg și Bremen, precum și servicii IT pentru administrația fiscală a landurilor Mecklenburg-Pomerania de Vest și Saxonia Inferioară. Contractul a inclus livrarea de echipamente IT (calculatoare și laptopuri, monitoare, tastaturi, mouse-uri și componente) pentru 60 000 de locuri de muncă și servicii IT pentru 30 000 de locuri de muncă. Scopul a fost acela de a achiziționa exclusiv echipamente hardware și servicii IT produse și furnizate în conformitate cu standardele stabilite de Organizația Internațională a Muncii. Abordare Contractul a fost atribuit în 2013. Ofertanților li s-a solicitat să prezinte un concept privind criteriile sociale, inclusiv măsurile de asigurare a conformității furnizorilor și furnizorilor subcontractați de aceștia cu cele opt convenții fundamentale ale OIM. Pentru abordarea aspectelor sociale specifice în producția IT globală, criteriile de atribuire au făcut trimitere și la convențiile OIM 1, 30, 102, 115, 131, 135, 155, 158, 169, 170. S-au acordat puncte pe baza a trei aspecte ale conceptului: — amploarea standardelor sociale și de muncă acoperite; — plauzibilitatea conceptului în ceea ce privește respectarea standardelor sociale; — verificarea oferită. Întrucât ofertanții au oferit o gamă largă de opțiuni, au fost luate două măsuri pentru a asigura calitatea mecanismului de control. În primul rând, documentația de licitație a prezentat un posibil sistem de verificare, un set de exemple de măsuri care ar putea fi luate de ofertanți și posibile întrebări la care trebuie să se răspundă într-un raport. În al doilea rând, în cadrul criteriilor de atribuire s-a acordat o prioritate deosebită plauzibilității conceptului (care a reprezentat 50 % din punctaj) și verificării oferite (40 % din punctaj). Ofertanții au trebuit să convină asupra unei revizuiri periodice a măsurilor prezentate în conceptul lor pe durata contractului. Conceptul și obligațiile prevăzute în cadrul conceptului au devenit parte a noului acord-cadru. Rezultate Toți ofertanții au prezentat un concept privind modul de asigurare a unor condiții de muncă echitabile în lanțul lor de aprovizionare. Obiectivul vizat a fost acela de a sensibiliza sectorul IT cu privire la condițiile de muncă echitabile din lanțul de aprovizionare (inclusiv extracția materiilor prime). Un specialist a evaluat conceptele de achiziții responsabile din punct de vedere social în funcție de măsura în care ofertantul a putut demonstra că procedurile sale includeau o acoperire largă a convențiilor OIM menționate mai sus și că metoda utilizată prezenta calitatea necesară. Criteriile sociale asociate conceptului au avut o influență semnificativă în atribuirea contractului, întrucât acestea au reprezentat 10 % din punctele alocate calității. Ofertantul câștigător a elaborat un cod de conduită pentru furnizori și a convenit să raporteze de două ori pe an unui grup de lucru cu privire la respectarea convențiilor OIM. Lecții învățate În pofida unei situații dificile de pe piață și a lanțurilor de aprovizionare globale complexe, reacția ofertanților a fost pozitivă. Criteriile de sustenabilitate devin din ce în ce mai importante pentru ofertanții care participă la proceduri de atribuire competitive, având în vedere prețurile și performanțele similare ale produselor lor. Transparența crește în ceea ce privește condițiile de muncă de-a lungul lanțului de aprovizionare, auditurile efectuate la locurile de producție, deficiențele detectate și măsurile corective luate. Până în prezent, nu există niciun dispozitiv IT care să fie produs în întregime în condiții de comerț echitabil. Dataport se axează pe dialogul dintre clienți, furnizorii de servicii și producători în timpul procedurii de achiziții și ulterior acesteia. Acest lucru necesită o implicare intensă în acest domeniu.